Publication: Magyar Közlöny
Issue: MK-2003-55 (Year: 2003, Number: 55)
Era: 1990-2004
Section: Az Alkotmánybíróság a 6/1997. (II. 7.) AB határozatában (ABH 1997, 67, 71.) a sorkatonai szolgálatnak a közszolgálati idõbe való be nem számítására vonatkozóan vizsgálta a diszkrimináció tilalmát, valamint az emberi méltósághoz való jogot. Ennek során kifejtette: „[a]z, hogy a
Paragraph Index: 204

3. Az Alkotmánybíróság annak megítéléséhez, hogy a jogalkotó az indítványozók által sérelmezett szabályozáskor alkotmányellenes megkülönböztetést tett-e, elõször azt a szélesebb jogszabályi környezetet vizsgálta, amelybe a Kjt. 87. § (2) bekezdésének c) pontja illeszkedik. A jogalkotó a Kjt. megalkotásával 1992. július 1-jével speciális, új típusú jogviszonyt hozott létre. A korábban homogén munkajog területén — a speciális sajátosságokat kiemelve — megalkotta a közalkalmazotti jogviszonyt, melyre vonatkozó szabályokat önálló törvényben rögzítette. Ennek keretében a Kjt. 87. §-ában — a korábbi munkaviszonyt nem érintve — a jogalkotó bizonyos feltételekhez kötötte, hogy mely munkavégzésre irányuló jogviszonyt tekint a közalkalmazotti jogviszony idõtartamába beszámíthatónak. A Kjt. 64. §-ának (2) bekezdése ugyanakkor arról rendelkezik, hogy a közalkalmazott fizetési fokozatának megállapításánál milyen munkavégzésre irányuló jogviszonyban töltött idõtartamokat vesz figyelembe. A Kjt. 87. § (2) bekezdésének c) pontja szerint közalkalmazotti jogviszonyban töltött idõnek kell tekinteni a szolgálati idõ tartamát, a Kjt. 64. §-ának (2) bekezdése pedig ezt a szolgálati jogviszonyban töltött idõtartamot a közalkalmazott fizetési fokozatának megállapításánál is figyelembe veszi. A Kjt. azonban nem értelmezi a „szolgálati jogviszony” fogalomkörét. 2003/55. szám A Hvt. 51. §-a az ún. tág értelemben vett „katonai szolgálati viszonyról” rendelkezik, amely alatt nemcsak az állam által egyoldalúan létesített hadköteles szolgálati viszonyt érti, hanem a fegyveres szervek hivatásos állományú tagjai [Hszt. 3. § (1) bekezdése], valamint a Magyar Honvédség hivatásos és szerzõdéses állományú katonái [Hjt. 3. § (1) bekezdése] és az állam között létrejött sajátos közszolgálati jogviszonyt is, sõt a Hvt. 44. § (1) bekezdésének d) és e) pontjai alapján az állam és a katonai felsõoktatási intézmények honvédségi ösztöndíjas hallgatói, illetve a katonai szakképzésben részt vevõ hallgatói közötti jogviszony is e fogalom körébe tartozik. A fenti jogszabályok közül a Hszt. 3. §-ának (1) bekezdése és a Hjt. egyrészt az értelmezõ rendelkezései között: a 2. § (1) bekezdésében, valamint a 3. §-ának (1) bekezdésében rendelkezik arról, hogy mit ért szolgálati viszony fogalma alatt. A megjelölt szakaszokból megállapítható, hogy az mindkét esetben olyan sajátos közszolgálati jogviszonyt jelent, amely nem egyoldalúan — az állam részérõl — létesített jogviszony, hanem egy kétoldalú speciális munkavégzési jogviszony, amely egyrészt az állam, másrészt a „hivatásos” állomány tagja között létesült, melyben mindkét felet kötelezettségek terhelik, illetve jogosultságok illetik meg. A Kjt. fenti rendelkezései szolgálati jogviszonyt, nem pedig katonai szolgálati viszonyt rögzítenek, mely fogalmat a Hszt. 3. §-ának (1) bekezdése és a Hjt. 2. § (1) bekezdése, valamint a Hjt. 3. § (1) bekezdése alkalmaz. Mivel ez esetben egy speciális, kétoldalú, megállapodással létrehozott közszolgálati munkavégzési jogviszonyról van szó — sem a Kjt. 64. § (2) bekezdésében szereplõ szolgálati jogviszony, sem pedig a Kjt. 87. § (2) bekezdésének c) pontjában szereplõ — a szolgálati jogviszonynak a közalkalmazotti jogviszonyba történõ beszámítása nem érinti a sor-, illetve tartalékos katonai szolgálat idõtartamát.

Source: https://magyarkozlony.hu/hivatalos-lapok/d2ba72c2fd32cc7374802194c01abcb63028e1e5/dokumentumok/99d1dece22050bc12460f6fbaf5c6e0e6b75c2b1/letoltes